Yaşar Zeynalov

Yaşar Zeynalov () — Azərbaycan Rəssamlar İttifaqının üzvü, Azərbaycan Respublikasının əməkdar rəssamı.

 Həyatı 
Yaşar Zeynalov 5 aprel 1960-cı ildə Bakı şəhərində anadan olmuşdur. Rəsimə 1975–1979-cu illər arasında Bakıda Əzim Əzimzadə adına Azərbaycan Dövlət Rəssamlıq Məktəbində başlamışdır. 1979-cu ildə bu məktəbin məzunu olaraq, 1979–1985-ci illər arasında təhsilinə İ. Y. Muxina adına Sankt-Peterburq Rəssamlıq Akademiyasında davam etmişdir.

 Fəaliyyəti 
1987-ci ildə Azərbaycan Rəssamlıq Akademiyasında müəllim işləməyə başlamış və 1994-cü ilə qədər bu vəzifəni davam etdirmişdir.

Yaşar Zeynalov 40-dan çox cizgi filmində rəssam kimi çalışmış və 500-dən çox kitab üçün illüstrasiyalar üzərində işləmişdir.

Rəssam Yaşar Zeynalovun əsərləri Bakı, Moskva, Sankt-Peterburq, Riqa, Tallin, Tbilisi, Minsk, Kiyev, Berlin, İstanbul, Ankara və İzmirdə 4 fərdi və 50-dən çox qrup sərgisində sənətsevərlərə təqdim edilmişdir. Sənətçinin şəkilləri Azərbaycan, Türkiyə, Rusiya, Almaniya, Amerika, Hollandiya, Avstriya, İngiltərə, Yaponiya, Səudiyyə Ərəbistanı və İraqda bir çox böyük kolleksiyalarda yer almaqdadır.

2005–2008-ci illəri arasında İstanbul Böyükşəhər Bələdiyyəsinin Topkapı Mədəniyyət Parkında yerləşən "Panorama 1453 Tarix Muzeyi" nin inşasında Baş Rəssam vəzifəsində çalışmışdır.

2012-ci ildə Harbiye Hərbi Muzeyi üçün "Mohaç döyüşü" dioramını;

2016-cı ildə Konyada "Zindankale" dioramasını;

2017-ci ildə Konya İslam Mədəniyyət Mərkəzində "Konyanüma" panoramasını;

2018-ci ildə "Bursa 1326" panoramasını;

2018-ci ildə "Manisa Mesir Macunu Festivalı" nın dioramasını hazırladı.

1989-cu ildən Gənc Rəssamlar İttifaqının və 2005-ci ildən Azərbaycan Rəssamlar İttifaqının üzvüdür.

Yaşar Zeynalov hal-hazırda İstanbulda yaşayır və "Panorama 1915" -Çanaqqala döyüşü‘Çanakkale Zaferi’ Çanakkale 1915 Panoramik Müzesi Panorama Muzeyi və Etimesqut bələdiyyəsinin "Türk Tarixi Parkı" üçün "Ərgənəqon dastanı", "Malazgird döyüşü", "İstanbulun fəthi", "Sakarya döyüşü" dioramalarının qurulması davam etməkdədir.

 Mükafatları 
 2016-cı ildə Yaşar Zeynalov Azərbaycan Respublikası Prezidenti İlham Əliyev tərəfindən Azərbaycan Respublikasının əməkdar rəssamı fəxri adına layiq görülmüşdür.


 İstinadlar 

Kateqoriya:Azərbaycan Rəssamlar İttifaqının üzvləri
Kateqoriya:Əməkdar rəssamlar